《朱泽民寒林平远图为徐用理作》
明代·张肯

冻云压空雪欲作，野旷阴凝气萧索。
朔风一夜卷长林，万木离披尽摇落。
天连平远眼界宽，前山宛在空濛间。
溪头流水急如泻，日夕喷瀑声潺湲。
我尝经行出林际，望断孤村日将暮。
野乌啼饥那忍闻，瘦马经寒缩行步。
悄无人迹途路赊，此时宁不思还家。
人生慎勿事行迈，披图尚尔添咨嗟。

作者简介：苏州府吴县人，字继孟，一字寄梦。宋濂弟子。诗文清丽有法，尤长南词新声。卒年八十余。有《梦庵集》。